Turcan, despre o dezbatere Iohannis-Dăncilă: Dezbatere înseamnă că două persoane trebuie să aibă subiecte comune de discuție. Doamna Dăncilă este incompetentă și a făcut foarte mult rău

Prim-vicepreședintele PNL Raluca Turcan spune că președintele Klaus Iohannis a comunicat foarte mult cu oamenii „la firul ierbii” și că ea nu consideră că președintele ar avea subiecte de discuție cu Viorica Dăncilă într-o dezbatere electorală, pentru că aceasta a fost preocupată de interesele clientelei, ale persoanelor cu probleme infracționale, „este incompetentă și a făcut foarte mult rău”.

„Domnul președinte Klaus Iohannis a comunicat foarte mult și în timpul mandatului, și în campanie, dar o comunicare directă, la firul ierbii, cu oamenii”, a declarat Turcan la Digi24.

„Vor anunța cei din echipa de campanie exact modul în care va comunica domnia sa în ceea ce privește susținerea proiectelor pe următoarele două săptămâni. (…) Când vorbiți de dezbatere, înseamnă că două persoane trebuie să aibă subiecte comune de dezbatere. Or, ultimii ani ne-au arătat că nu există subiecte de dezbatere. Președintele Klaus Iohannis a fost de partea celor mulți, a românilor, iar doamna Dăncilă a fost preocupată de interesele clientelei, ale persoanelor cu probleme infracționale și a comunicat foarte mult cu ei. Mi-e foarte greu să vă spun, inclusiv prin prisma mea, dacă aș intra într-o dezbatere cu un om care a făcut atât de mult rău României, pentru că votul de ieri a arătat nu doar o victorie detașată și o apreciere detașată a președintelui Iohannis, dar și un dispreț enorm față de politica pe care doamna Dăncilă a dus-o în fruntea PSD, împreună cu oștirea domniei sale”, a susținut Raluca Turcan .

Ea a insistat că „cea mai eficientă comunicare cu oamenii este aceea la firul ierbii, direct”.

„Doamna Dăncilă este incompetentă și a făcut foarte mult rău”, a mai spus Turcan.

PSD dorește organizarea cel puțin a unei dezbateri electorale între Klaus Iohannis și Viorica Dăncilă în campania pentru al doilea tur al alegerilor prezidențiale, a declarat, luni, purtătorul de cuvânt al PSD, Valeriu Steriu, care a precizat că „meciul începe de la 0-0” (detalii aici).

Sursa foto: Inquam Photos / Octav Ganea